**KLAIPĖDOS MIESTO SAVIVALDYBĖS TARYBA**

**STRATEGINĖS PLĖTROS KOMITETAS**

**POSĖDŽIO PROTOKOLAS**

2014 m. liepos 24 d. Nr. TAR – 79

Klaipėda

Posėdis įvyko 2014-07-21. Pradžia 13.30 val.

Posėdžio pirmininkas – Artūras Razbadauskas.

Posėdžio sekretorė – Lietutė Demidova.

Posėdyje dalyvauja komiteto narė Lina Skrupskelienė, Arūnas Barbšys, Strateginio planavimo skyriaus vedėja Indrė Butenienė, Finansų skyriaus biudžeto formavimo poskyrio vedėja Virginija Jurkšienė, Teisės skyriaus vedėjas Andrius Kačalinas.

Darbotvarkė patvirtinta bendru sutarimu:

1. Dėl Klaipėdos miesto savivaldybės tarybos 2014 m. vasario 13 d. sprendimo Nr. T2-26 „Dėl Klaipėdos miesto savivaldybės 2014 metų biudžeto patvirtinimo“ pakeitimo. Pranešėja V. Jurkšienė

2. Dėl pritarimo Klaipėdos miesto savivaldybės 2013-2020 metų strateginio plėtros plano įgyvendinimo 2013 m. ataskaitai. Pranešėja I. Butenienė

3. Dėl Klaipėdos miesto savivaldybės tarybos 2014 m. sausio 30 d. sprendimo Nr. T2-16 „Dėl Klaipėdos miesto savivaldybės 2014-2016 metų strateginio veiklos plano patvirtinimo“ pakeitimo. Pranešėja I. Butenienė

4. Dėl Klaipėdos miesto savivaldybės tarybos 2001 m. rugsėjo 20 d. sprendimo Nr.223 „Dėl Savivaldybės tarybos veiklos reglamento patvirtinimo“ pakeitimo. Pranešėjas A. Kačalinas

1. SVARSTYTA. Klaipėdos miesto savivaldybės tarybos 2014 m. vasario 13 d. sprendimo Nr. T2-26 „Dėl Klaipėdos miesto savivaldybės 2014 metų biudžeto patvirtinimo“ pakeitimas.

Pranešėja – V. Jurkšienė. Siūlo pagal asignavimų valdytojų pateiktus prašymus papildomai skirti ir perskirstyti asignavimus tarp asignavimų valdytojų jų vykdomoms programoms, siekiant papildomai skirti asignavimų toms programoms, kur šiuo metu jie reikalingiausi, siekiant kuo greičiau užbaigti pradėtus projektus.

Savivaldybės biudžeto pajamas siūloma didinti 6648,6 tūkst. Lt, iš jų: 1000,0 tūkst. Lt gyventojų pajamų mokestį, 1000,0 tūkst. Lt nekilnojamojo turto mokestį, 316,0 tūkst. Lt Europos sąjungos finansinės paramos lėšas, 4332,6 tūkst. Lt dividendus.

Tokia pačia apimtimi 6648,6 tūkst. Lt siūloma didinti 2014 metų biudžeto asignavimus pagal asignavimų valdytojų pateiktas paraiškas, iš jų:

Savivaldybės administracijaididinti 202,7 tūkst. Lt. Jaunimo politikos plėtros programai Latvijos – Lietuvos bendradarbiavimo projektui „Jaunas žmogus – tobulėjančios visuomenės garantas“ įgyvendinti, kuris dalinai finansuojamas Europos Sąjungos paramos lėšomis. Kompensuojama lėšos savivaldybei bus grąžintos 2015 m.

Investicijų ir ekonomikos departamentui didinti iš 8567,8 tūkst. Lt, iš jų pagal programas:

Susisiekimo sistemos priežiūros ir plėtros programai – 7448,5 tūkst. Lt. priemonei „Tilto per Danės upę Pilies gatvėje, Klaipėdoje, kapitalinis remontas; Laikino tilto (remonto metu) per Danės upę įrengimas ir priežiūra“ Tai trūkstamos lėšos projektui užbaigti 2014 m.

Socialinės atskirties mažinimo programai vykdyti **-**1119,3 tūkst. Lt. Asignavimai skiriami turtui. Papildomus asignavimus siūloma skirti: 1023,9 tūkst. Lt priemonei „Pastato, adresu Kretingos g. 44, Klaipėda, I-IV aukštų rekonstrukcijai, pritaikant Klaipėdos vaikų globos namams „Danė“; 52,6 tūkst. Lt priemonei „Senyvo amžiaus asmenų dienos socialinės globos centras (Kretingos g. 44) papildomiems darbams ir paslaugoms atlikti; 42,8 tūkst. Lt priemonei „Suaugusių asmenų su psichine negalia dienos socialinės globos centras“ papildomiems darbams ir paslaugoms pirkti.

Dėl šioms priemonėms atsiradusio papildomo poreikio biudžeto pajamos nėra didinamos, o sumažinami asignavimai, kurie buvo skirti Socialinių reikalų departamentui Socialinės atskirties mažinimo programai įgyvendinti – socialinėms pašalpoms mokėti. Klaipėdos miesto savivaldybės tarybos 2014 m. sausio 30 d. sprendime Nr.T2-2 numatyta, kad nepanaudotos savivaldybės biudžeto lėšos socialinėms pašalpoms mokėti gali būti naudojamos socialinių paslaugų plėtrai finansuoti, todėl pašalpų ekonomiją siūlome naudoti socialinei plėtrai.

Smulkaus ir vidutinio verslo programai asignavimai nedidinami, bet iš skirtų asignavimų dalis asignavimų - 192,0 tūkst. Lt iš išlaidų perkeliami į turtą. Šie asignavimai reikalingi sumokėti Klaipėdos miesto savivaldybės turtiniam įnašui pagal Klaipėdos miesto savivaldybės tarybos 2014 m. gegužės 29 sprendimą Nr. T2-122 „Dėl viešosios įstaigos Klaipėdos ekonominės plėtros agentūros savininko kapitalo didinimo“.

Miesto ūkio departamentuiMiesto infrastruktūros objektų priežiūros ir modernizavimo programos priemonėje „Miesto paplūdimių priežiūros organizavimas**“** siūlome 70,6 tūkst. Lt numatyti darbo užmokesčiui iš jau skirtų asignavimų, nedidinant bendros asignavimų apimties.

Socialinių reikalų departamentuisiūloma sumažinti skirtus asignavimus Socialinės atskirties mažinimo programos priemonei „Piniginės socialinės paramos nepasiturinčioms šeimoms ir vieniems gyvenantiems asmenims bei paramos mirties atveju teikimas, išmokant pašalpas ir kompensacijas“ 2121,9 tūkst. Lt, nes pagal Socialinio reikalų departamento pateiktą informaciją socialinėms pašalpoms mokėti per pirmąjį pusmetį susidarė ekonomija. Sutaupytas lėšas siūloma skirti Investicijų ir ekonomikos departamentui jau aukščiau tekste aprašytiems socialiniams projektams finansuoti - 1119,3 tūkst. Lt ir likusias sutaupytas lėšas - 1002,6 tūkst. Lt panaudoti priemonei „Pastato, adresu Kretingos g. 44, Klaipėda, I-IV aukštų rekonstrukcija, pritaikant Klaipėdos vaikų globos namams „Danė“, nedidinant tai priemonei skirtų asignavimų apimties, o tik pakeičiant lėšų šaltinį. Metų pradžioje tvirtinant biudžetą šiai priemonei finansuoti buvo skirtos bendroms biudžeto reikmėms naudojamos pajamos, o dabar, kai yra pateikta informacija apie socialinių pašalpų ekonomiją, sutaupytas pašalpų lėšas galima naudoti globos namams „Danė“ rekonstruoti, o likusias laisvas to objekto finansavimui skirtas biudžeto lėšas -1002,6 tūkst. Lt skirti Tilto per Danės upę Pilies gatvėje kapitaliniam remontui finansuoti.

NUTARTA. Pritarti pateiktam sprendimo projektui bendru sutarimu.

2. SVARSTYTA. Pritarimas Klaipėdos miesto savivaldybės 2013-2020 metų strateginio plėtros plano įgyvendinimo 2013 m. ataskaitai.

Pranešėja – I. Butenienė. Primena, kad pagal Vietos savivaldos įstatymą kiekvienais metais savivaldybės tarybai turi būti pateikta ataskaita apie plano įgyvendinimą. Pradėtos veiklos šiais metais ataskaitoje nepažymėtos, nes ataskaita rengiama už kalendorinius metus (dabar pateikiama 8 mėnesių). Ataskaitoje duomenys surinkti apie priemonių įgyvendinimą, taip pat surinkta informacija apie rodiklius.

Informuoja, kad pagal ekonominę situaciją Klaipėda išlieka antras miestas Lietuvoje (dėl investicijų, dėl vidutinio mėnesinio darbo užmokesčio). Blogesnis rodiklis gyventojų kaitos.

Informuoja, kad vykdomi 77 procentai plano priemonių: teritorijų planavimo dokumentai, detalieji planai, techniniai projektai, studijos), 22 procentai priemonių nepradėti vykdyti ir 2 procentai įgyvendinti. Aiškinamajame rašte išvardinta, kurios priemonės neįvykdytos, priede išaiškintos priežastys, kodėl taip įvyko.

A.Barbšys teiraujasi kokios priemonės įgyvendintos.

I. Butenienė primena, kad įgyvendinta priemonė, susijusi su urbanistiniu planavimu.

A. Barbšys klausia, kokios priemonės turėjo būti įgyvendintos.

I. Butenienė sako, kad iki 2013 metų pabaigos nereikėjo užbaigti nė vienos priemonės.

NUTARTA. Pritarti pateiktam sprendimo projektui (už-2, susilaiko-1 A. Barbšys).

3. SVARSTYTA. Klaipėdos miesto savivaldybės tarybos 2014 m. sausio 30 d. sprendimo Nr. T2-16 „Dėl Klaipėdos miesto savivaldybės 2014-2016 metų strateginio veiklos plano patvirtinimo“ pakeitimas.

Pranešėja – I. Butenienė. Siūlo į Aplinkos apsaugos programą įtraukti naują priemonę 010405 „Projekto „Aplinkos pritaikymo ir aplinkosaugos priemonių įgyvendinimas Baltijos jūros paplūdimių zonoje“ įgyvendinimas“. Planuojama gauti iš Aplinkos ministerijos lėšų kopagūbrio sutvirtinimui pinant tvoreles iš žabų bei žabų klojiniais. Priemonei siūloma numatyti finansavimą iš valstybės biudžeto lėšų: 2014 m. – 100 tūkst. Lt.

Susisiekimo sistemos priežiūros ir plėtros programoje keičiamos Kelių priežiūros ir plėtros programos. Siūloma patikslinti: finansavimą tarp 010101 priemonės „Centrinės miesto dalies gatvių tinklo modernizavimas“ investicinių projektų, nekeičiant bendros programos finansavimo apimties, 010105 priemonės „Tilto per Danės upę Pilies gatvėje, Klaipėdoje, kapitalinis remontas“ finansavimo šaltinius, vietoje planuoto SB(VP) (savivaldybės biudžeto viršplaninės lėšos) suplanuoti SB (savivaldybės biudžeto lėšas), dviejų programos priemonių finansavimo apimtis. Priemonės 01 01 01 „Centrinės miesto dalies gatvių tinklo modernizavimas“ papriemonei „Daržų gatvės nuo Aukštosios iki Tiltų gatvės rekonstrukcija“ įvykdyti trūksta 225,3 tūkst. Lt (metų pradžioje prašyta finansavimo iš biudžeto, bet neskirta).

Jaunimo politikos plėtros programojesiūloma pakeisti priemonės 010201 „Lietuvos ir Latvijos bendradarbiavimo tarp sienų programos projekto „Jaunas žmogus – tobulėjančios visuomenės garantas“ įgyvendinimas bendradarbiaujant su Liepojos jaunimo centru“ finansavimo apimtis: numatyti didesnį finansavimą iš savivaldybės biudžeto lėšų (vietoje 42,6 tūkst. Lt numatyti 245,3 tūkst. Lt).

Ugdymo proceso užtikrinimo programoje siūloma išbraukti iš programos priemonės 010201 „Neformaliojo švietimo įstaigų pastatų rekonstrukcija“ papriemonę „Buvusio Rumpiškės dvaro tvarkybos darbai bei pritaikymas visuomenės reikmėms“ įgyvendinimas (Klaipėdos Adomo Brako dailės mokyklos pastato kapitalinio remonto II etapas).

Kūno kultūros ir sporto plėtros programa.Klaipėdos universiteto sportinių šokių klubui „Žuvėdra“ 2014 m. nepavykus paruošti komandos dalyvauti Europos čempionate, klubas oficialiai atsisakė jam skirtų 30 tūkst. Lt. Todėl siūloma patikslinti programos priemonių finansavimą sumažinant priemonei 01.04.03. „Prioritetinių sporto šakų didelio sportinio meistriškumo klubų veiklos dalinis finansavimas“ planuotas lėšas 30 tūkst. Lt ir padidinti priemonės 01.02.04. „Pasirenkamojo vaikų ugdymo programų finansavimas iš sportininkų krepšelio lėšų“ lėšų apimtį 13 tūkst. Lt bei priemonės 01.02.01.05. „BĮ Klaipėdos lengvosios atletikos mokyklos“ lėšų apimtį 17 tūkst. Lt. 13 tūkst. Lt bus panaudota finansuoti klubų pasirenkamojo vaikų sportinio ugdymo programas, o naujai įkurtai BĮ Klaipėdos lengvosios atletikos mokyklai reikia 17 tūkst. Lt. kompiuterinei technikai bei kopijavimo aparatui įsigyti.

NUTARTA. Pritarti pateiktam sprendimo projektui bendru sutarimu.

4. SVARSTYTA. Klaipėdos miesto savivaldybės tarybos 2001 m. rugsėjo 20 d. sprendimo Nr.223 „Dėl Savivaldybės tarybos veiklos reglamento patvirtinimo“ pakeitimas.

Pranešėjas – A. Kačalinas. Aiškina, kad priėmus savivaldybės tarybos sprendimą bus panaikinti neatitikimai tarp tarybos veiklos reglamento ir pasikeitusių Vietos savivaldos įstatymo nuostatų, užpildytos spragos ir pašalintos kolizijos.

Siūloma nustatyti, kad teisinio reguliavimo poveikio (įskaitant poveikio korupcijos mastui) vertinimo rezultatai pateikiami sprendimo projekto aiškinamajame rašte. Nustatoma apmokėjimo už darbą Savivaldybės tarybos sprendimu, mero (mero pavaduotojo) potvarkiu, Savivaldybės administracijos direktoriaus ir kitų iš savivaldybės biudžeto išlaikomų įstaigų vadovų įsakymais sudaromose darbo grupėse (komisijose) teisės akto projektui rengti tvarka. Su įstatymo nuostatomis suderinami konsoliduotųjų ataskaitų rinkinių pateikimo terminai ir tvarka.

Pagal Vietos savivaldos įstatymo 19 straipsnio 14 dalį į tarybos sekretoriato funkcijas įeina tarybos sprendimų projektų rengimas. Tačiau ši itin svarbi sekretoriato funkcija niekur nėra detalizuota, todėl neaišku, kokius tarybos sprendimų projektus turi rengti sekretoriatas. Siūlomais reglamento pakeitimais bus nustatyta, kad sekretoriatas rengia savo turiniu nesudėtingus, bet politinės valios žinojimo reikalaujančius tarybos sprendimus, t. y. sprendimus dėl tarybų (komisijų) prie savivaldybės tarybos sudėties tvirtinimo ir sudėties keitimo.

Reglamento XXII skyrius pakeičiamas atsižvelgiant į Vietos savivaldos įstatymo pakeitimus ir tarybos 2014 m. liepos 16 d. sprendimu Nr. T1-171 patvirtinto Klaipėdos miesto savivaldybės vietos gyventojų apklausos tvarkos aprašo nuostatas.

Siekiant tausoti tarybos narių darbo laiką ir savivaldybės biudžeto lėšas, yra papildomas reglamento 55 punktas, pagal kurį nesudėtingiems techninio pobūdžio tarybos sprendimams priimti nustatoma supaprastinta priėmimo tvarka be sprendimo pristatymo, klausimų uždavimo ir atsakymų į juos gavimo ir be balsavimo (visų pritarimu). Šis pakeitimas leis tarybos posėdžio metu koncentruotis ties svarbiausiais miestui klausimais, neeikvoti pranešėjų ir tarybos laiko mechaniniam darbui.

A. Barbšys siūlo reglamente įrašyti, kada savivaldybės administracija privalo pateikti konsoliduotas ataskaitas Kontrolės tarnybai.

A. Kačalinas sako, kad nėra prasmės viską kelti į reglamentą.

A. Barbšys siūlo Savivaldybės konsoliduotųjų ataskaitų rinkinį už praėjusius biudžetinius metus Savivaldybės administracijos direktorius teikia tvirtinti Savivaldybės tarybai iki einamųjų metų spalio 1 dienos, o ne iki gruodžio 1 dienos.

A. Razbadauskas sutinka, kad reikia ankstinti ataskaitų pateikimą, tačiau mano, kad jas galima pateikti iki lapkričio 1 dienos.

L. Skrupskelienė pritaria A. Razbadausko siūlymui.

A. Barbšys mano, kad vertėtų 55 punkto (2 pastraipa) formuluotę parašyti aiškesnę ir vietoje žodžių „be balsavimo“ parašyti žodžius „bendru sutarimu“. Galvoja, kad medžiaga komitetams turėtų būti pateikiama prieš 3 darbo dienas, o ne prieš 3 dienas.

A. Kačalinas sako, kad reglamentą galima ateityje keisti.

NUTARTA. Pritarti pateiktam sprendimo projektui su pastabomis:

1. Reglamento 55 punkto 2 pastraipoje vietoje žodžių „be balsavimo“ įrašyti žodžius „bendru sutarimu“ ir visą punkto 2 pastraipą išdėstyti taip: „Savivaldybės tarybos sprendimai taip pat gali būti priimti bendru sutarimu (visų pritarimu), jei po to, kai posėdžio pirmininkas paskelbia klausimo numerį ir perskaito teikiamo sprendimo pavadinimą, į posėdžio pirmininko klausimą ,,Ar yra prieštaraujančių?“ niekas neatsako, kad prieštarauja, ir jis paskelbia: ,,Priimta“.

2. Reglamento 191 punkto 3 pastraipoje vietoje žodžio „gruodžio“ įrašyti „lapkričio“ ir visą punktą išdėstyti taip: „Savivaldybės konsoliduotųjų ataskaitų rinkinį už praėjusius biudžetinius metus Savivaldybės administracijos direktorius teikia tvirtinti Savivaldybės tarybai iki einamųjų metų lapkričio 1 dienos“.

Posėdis baigėsi 15.00 val.

Posėdžio pirmininkas Artūras Razbadauskas

Posėdžio sekretorė Lietutė Demidova